2.

A XI. melléklet a következőképpen módosul: a) Az A. részben az 1. és 2. pont helyébe a következő szöveg lép: „1. A következő szövetek minősülnek különleges fertőzési veszélyt jelentő anyagnak: i. a 12 hónaposnál idősebb szarvasmarhafélék koponyája az alsó állkapocs kivételével, beleértve az agyat és a szemeket, és a gerincvelőt, a 24 hónaposnál idősebb szarvasmarhák gerincoszlopa, a farokcsigolyák, a nyaki, mellkasi és ágyékcsigolyák tövis- és harántnyúlványai, valamint a középső keresztcsonti taréj és a keresztcsont szárnyai kivételével, de beleértve a gerincvelői idegek hátsó gyökerein lévő idegdúcokat, valamint bármilyen korú szarvasmarhafélék mandulái, belei az epésbéltől a végbélig és a bélfodor; ii. a 12 hónaposnál idősebb, illetve olyan juh- és kecskefélék koponyája, beleértve az agyat és a szemet, mandulája és gerincveleje, amelyek állandó metszőfoga áttörte a fogínyt, valamint bármilyen korú juh- és kecskefélék lépe és csípőbele. A szarvasmarhafélék gerincoszlopának eltávolítását illetően az i. pontban meghatározott életkor a BSE közösségi marhaállományok releváns korcsoportjaiban való előfordulása statisztikai valószínűségének figyelembevételével, a III. melléklet A. I. fejezetében meghatározottak szerint létrehozott, BSE-re irányuló ellenőrzési program eredményei alapján e rendelet módosítása útján helyesbíthető. 2. Az 1. i. ponttól eltérve a 24. cikk (2) bekezdésében említett eljárással összhangban olyan határozat is hozható, amely értelmében engedélyezett azon szarvasmarhafélék gerincoszlopának és az idegdúcok dorzális gyökereinek felhasználása, amelyek a) olyan tagállamban születtek, nevelkedtek folyamatosan és kerültek levágásra, amely tekintetében tudományos értékelés alapján megállapítást nyert, hogy a BSE előfordulása a hazai születésű szarvasmarhafélékben nagyon valószínűtlen vagy nem valószínű, de nem is kizárt; vagy b) azon időpontot követően születtek, amióta az emlősökből származó fehérjék kérődzőkkel történő etetése tilalmának hatékonyan érvényt szereznek azon tagállamokban, amelyekben BSE előfordulását jelentették a hazai születésű állatokban, vagy tudományos értékelés alapján megállapítást nyert, hogy valószínű a BSE előfordulása a hazai születésű szarvasmarhafélékben. Svédországra a korábban benyújtott és kiértékelt bizonyítékok alapján vonatkozhat ez az eltérés. A többi tagállam az a) vagy a b) pontra vonatkozóan a Bizottság részére benyújtott döntő bizonyítékkal alátámasztott kérelemben folyamodhat ezen eltérés iránt. Az ezen eltérés által érintett tagállamok a III. melléklet A. fejezetének I. szakaszában megállapított követelmények mellett biztosítják azt is, hogy minden olyan 30 hónapnál idősebb szarvasmarhára alkalmazzák a X. melléklet C. fejezetének 4. pontjában felsorolt jóváhagyott gyorstesztek valamelyikét, amely: i. a gazdaságban vagy szállítás közben elhullott, és amelyet nem emberi fogyasztásra vágtak le, kivéve azokat az állatokat, amelyek olyan tagállam alacsony állatsűrűségű, félreeső területein hullottak el, ahol nem valószínű a BSE előfordulása; ii. amelyet emberi fogyasztás céljából, rendes vágással vágtak le. A Bizottság szakértői a 21. cikknek megfelelően helyszíni ellenőrzéseket végezhetnek a benyújtott bizonyíték további ellenőrzése céljából.” b) A D. rész a következőképpen módosul: i. az 1. pontot el kell hagyni. ii. a következő 5. ponttal egészül ki: „5. a) A 2005/598/EK bizottsági határozat sérelme nélkül az Egyesült Királyság biztosítja, hogy saját területéről nem szállítják más tagállamokba vagy harmadik országokba az 1996. augusztus 1-je előtt a területén született vagy nevelt szarvasmarhaféléket. b) Az Egyesült Királyság biztosítja, hogy az Egyesült Királyságban 1996. július 31-e után született vagy nevelt, illetve 2005. június 15-e előtt leölt szarvasmarhafélékből származó húst vagy egyéb terméket területéről más tagállamokba vagy harmadik országokba nem szállít. c) Az Egyesült Királyság biztosítja, hogy az Egyesült Királyságban 1996. július 31-e után született vagy nevelt, és e rendelet hatálybalépését megelőzően leölt szarvasmarhafélékből származó gerincoszlopot és az ilyen gerincoszlopból származó termékeket területéről más tagállamokba vagy harmadik országokba nem szállít.”